Illum il-Kummissjoni ppubblikat it-Tabella ta' Valutazzjoni tal-Innovazzjoni Ewropea 2021, li turi li l-prestazzjoni tal-UE fil-qasam tal-innovazzjoni qed tkompli tiżdied madwar l-UE. Mill-2014 'l hawn, il-prestazzjoni tal-innovazzjoni żdiedet b'medja ta' 12.5 % . Il-konverġenza fl-UE qed tkompli sseħħ, fejn pajjiżi bi prestazzjoni aktar baxxa qed jikbru b'rata aktar mgħaġġla minn dawk bi prestazzjoni ogħla, u b'hekk qegħdin inaqqsu d-distakk fl-innovazzjoni li hemm bejniethom. Skont it-Tabella ta' Valutazzjoni tal-Innovazzjoni Reġjonali 2021 li ġiet ippubblikata wkoll illum, din ix-xejra tapplika għall-innovazzjoni fir-reġjuni tal-UE. Fix-xenarju globali, l-UE għandha prestazzjoni aħjar minn xi kompetituri tagħha, bħaċ-Ċina, il-Brażil, l-Afrika t'Isfel, ir-Russja u l-Indja, filwaqt li l-Korea t'Isfel, il-Kanada, l-Awstralja, l-Istati Uniti u l-Ġappun għandhom prestazzjoni aħjar mill-UE. It-tabella ta' Valutazzjoni tal-Innovazzjoni Ewropea ta' din is-sena hija bbażata fuq qafas rivedut li jinkludi indikaturi ġodda dwar id-diġitalizzazzjoni u s-sostenibbiltà ambjentali, sabiex it-tabella ta' valutazzjoni tkun aktar konformi mal-prijoritajiet politiċi tal-UE. Abbażi tal-punteġġi tagħhom, il-pajjiżi tal-UE jaqgħu f'erba' gruppi ta' prestazzjoni: il-Mexxejja tal-Innovazzjoni, l-Innovaturi b'Saħħithom, l-Innovaturi Moderati u l-Innovaturi Emerġenti. Thierry Breton, il-Kummissarju għas-Suq Intern, qal: “L-innovazzjonijiet Ewropej, bħat-teknoloġiji fil-qalba tal-vaċċini l-ġodda tal-COVID-19, huma kruċjali biex inkunu nistgħu niġġieldu u negħlbu l-pandemija attwali. Il-prestazzjoni mtejba tal-UE fl-innovazzjoni hija sinjal pożittiv ħafna. L-investiment fl-innovazzjoni qed jinvesti fil-kapaċità tagħna li nkunu fil-quċċata teknoloġika għal ekonomija u soċjetà sostenibbli, diġitali u reżiljenti.” Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “L-impenn tal-Ewropa favur l-innovazzjoni huwa evidenti mit-titjib kontinwu tagħha fil-prestazzjoni tal-innovazzjoni. L-Istati Membri u r-reġjuni kollha tal-UE qegħdin jinvestu dejjem aktar fl-innovazzjoni, u d-distakk fl-innovazzjoni fl-UE qed jonqos. Orizzont Ewropa se jappoġġa l-kapaċità tal-Ewropa fl-innovazzjoni billi jippromwovi l-eċċellenza u jappoġġa l-aqwa riċerkaturi u innovaturi biex imexxu l-bidliet sistemiċi meħtieġa għal Ewropa ekoloġika, b'saħħitha u reżiljenti.” Elisa Ferreira, il-Kummissarju għall-Koeżjoni u r-Riformi, qalet: “Kull ma jmur, l-innovazzjoni qed issir dejjem aktar wieħed mill-fatturi deċiżivi għall-promozzjoni tal-iżvilupp u tal-konverġenza madwar l-Ewropa. Filwaqt li dawn ir-rapporti importanti jenfasizzaw il-progress li sar fil-biċċa l-kbira tal-Ewropa, għad hemm distakk sinifikanti fl-innovazzjoni, b'mod partikolari għar-reġjuni inqas żviluppati u dawk periferiċi. Huwa essenzjali li nindirizzaw id-distakk fl-innovazzjoni biex ikollna koeżjoni ekonomika, soċjali u territorjali. Il-fondi ta' koeżjoni se jkomplu jippromwovu strateġiji ta' innovazzjoni intelliġenti u bbażati fuq il-post.” It-tabella ta' valutazzjoni tal-innovazzjoni Ewropea tipprovdi analiżi komparattiva tal-prestazzjoni tal-innovazzjoni fil-pajjiżi tal-UE, f'pajjiżi Ewropej oħra, u fil-ġirien reġjonali. It-tabella tivvaluta l-punti b'saħħithom u l-punti dgħajfa relattivi tas-sistemi tal-innovazzjoni nazzjonali u tgħin lill-pajjiżi jidentifikaw l-oqsma li jkollhom bżonn jindirizzaw. L-ewwel tabella ta' valutazzjoni tal-innovazzjoni Ewropea ġiet ippubblikata fl-2001. It-tabella ta' Valutazzjoni tal-Innovazzjoni Ewropea hija xhieda tal-impenn tal-UE u tal-Istati Membri tagħha għar-riċerka u l-innovazzjoni li jkunu bbażati fuq l-eċċellenza u li jkunu kompetittivi, miftuħa u mmexxija mit-talenti. Fil-kuntest globali li qed jinbidel u jevolvi b'rata mgħaġġla, hija wkoll utli fl-iżvilupp ta' politiki għat-tisħiħ tal-innovazzjoni fl-Ewropa u biex isservi ta' informazzjoni għal dawk li jfasslu l-politika. Barra minn hekk, ir-riċerka u l-innovazzjoni huma parti essenzjali mir-rispons ikkoordinat tal-UE għall-kriżi tal-coronavirus, u jappoġġaw ukoll l-irkupru sostenibbli u inklużiv tal-Ewropa. Il-kejl tal-prestazzjoni tal-innovazzjoni huwa element ewlieni biex jintlaħaq dan l-għan. Madwar żewġ terzi tat-tkabbir fil-produttività tal-Ewropa matul l-aħħar deċennji kien xprunat mill-innovazzjoni, skont ir-rapport “Science, Research and Innovation performance of the EU, 2020 (SRIP)”. Ir-riċerka u l-innovazzjoni jżidu r-reżiljenza tas-setturi tal-produzzjoni tagħna, il-kompetittività tal-ekonomiji tagħna u t-trasformazzjoni diġitali u dik ekoloġika tas-soċjetajiet tagħna. Jiżguraw ukoll li aħna nkunu ppreparati għall-futur u huma kruċjali għat-twettiq tal-Patt Ekoloġiku Ewropew u tal-Kumpass Diġitali. Orizzont Ewropa, il-programm tal-UE għar-riċerka u l-innovazzjoni għas-snin 2021-2027, li għandu baġit ta' €95.5 biljun, se jgħin biex inħaffu t-trasformazzjoni ambjentali u dik diġitali tal-Ewropa. Matul l-istess perjodu, il-politika ta' koeżjoni se tinvesti aktar minn €56.8 biljun f'kapaċitajiet ta' riċerka u innovazzjoni, fid-diġitalizzazzjoni u fil-ħiliet biex tappoġġa t-trasformazzjoni ekonomika innovattiva u ekoloġika tar-reġjuni Ewropej. Dawn l-għanijiet jinsabu wkoll fil-qalba tal-Istrateġija Industrijali aġġornata tal-UE, li tipproponi miżuri ġodda biex tissaħħaħ ir-reżiljenza tas-Suq Uniku tagħna. L-Istrateġija tipproponi wkoll miżuri biex nirreaġixxu għad-dipendenzi tagħna f'oqsma strateġiċi ewlenin kif ukoll biex inħaffu t-tranżizzjoni ekoloġika u dik diġitali — li kollha se jkunu strumentali biex tingħata spinta lill-prestazzjoni tal-UE fl-innovazzjoni. Barra minn hekk, iż-Żona Ewropea tar-Riċerka (ŻER) se toħloq suq uniku u mingħajr fruntieri għar-riċerka, l-innovazzjoni u t-teknoloġija, ibbażat fuq l-eċċellenza, filwaqt li fl-istess ħin iżżid l-adozzjoni mis-suq tar-riżultati tar-riċerka u l-innovazzjoni madwar l-UE. Mistoqsijiet u Tweġibiet dwar it-Tabella ta' Valutazzjoni tal-Innovazzjoni Ewropea 2021 Tabella ta' Valutazzjoni tal-Innovazzjoni Ewropea (EIS) 2021 EIS 2021 – Rapport tal-Metodoloġija EIS 2021 – Bażi tad-data Tabella ta' Valutazzjoni tal-Innovazzjoni Reġjonali (RIS) 2021 RIS 2021 – Rapport tal-Metodoloġija RIS 2021 – Bażi tad-data